คลังเล็งเปิดทางต่างชาติออกบาทบอนด์ถี่ขึ้น
สบน.ทบทวนเกณฑ์ออกบาทบอนด์เป็นเดือนละครั้ง เปิดช่องต่างชาติระดมทุนในไทย
19 ต.ค. 2558

สบน.ทบทวนเกณฑ์ออกบาทบอนด์เป็นเดือนละครั้ง เปิดช่องต่างชาติระดมทุนในไทย
นายสุวิชญ โรจนวานิช ผู้อำนวยการ สำนักงานบริหารหนี้สาธารณะ (สบน.) เปิดเผยว่า สบน.กำลังอยู่ระหว่างการพิจารณาปรับเกณฑ์การอนุญาตให้นักลงทุนต่างชาติออกตราสารหนี้สกุลเงินบาท (บาทบอนด์) จากปัจจุบันที่พิจารณาปีละ 3 ครั้ง เป็นเดือนละครั้ง เพื่อให้การระดมทุนในไทยเป็นไปอย่างสะดวกขึ้น
ทั้งนี้ กระบวนการดังกล่าวกำลังอยู่ระหว่างการพิจารณากับทุกฝ่ายที่เกี่ยวข้อง รวมถึงทางธนาคารแห่งประเทศไทย (ธปท.) และคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งคาดว่าอาจพิจารณาได้เสร็จสิ้นภายในเดือน ต.ค.นี้ เพื่อเริ่มกำหนดหลักเกณฑ์ใหม่มีผลตั้งแต่เดือน ม.ค. 2559 เป็นต้นไป
ปัจจุบัน สบน.เปิดให้นักลงทุนต่างชาติยื่นขอออกบาทบอนด์ได้ในเดือน มี.ค. ก.ค. และ พ.ย.ของทุกปี โดยปีนี้มีนักลงทุนยื่นขอออกบาทบอนด์แล้วหลายราย อาทิ ธนาคารเพื่อการส่งออกและนำเข้าเกาหลีใต้ (เคเอ็กซิมแบงก์) วงเงิน 1 หมื่นล้านบาท สปป.ลาว วงเงิน 1.2 หมื่นล้านบาท และล่าสุด ธนาคารมิซูโฮ วงเงิน 3,000 ล้านบาท ซึ่งยังเป็นการออกบาทบอนด์รายแรกภายใต้โครงการประสานกฎเกณฑ์การออกตราสารหนี้สกุลเงินท้องถิ่นของภูมิภาคอาเซียนบวก 3 (AMBIF)
ขณะที่ก่อนหน้านี้ มีรายงานว่าประเทศกำลังพัฒนาหลายแห่งในเอเชียสนใจเข้ามาระดมทุนออกบาทบอนด์ในไทย เช่น เมียนมาและภูฏาน